Správa zo zahraničnej pracovnej cesty
1.  Účastník ZPC:
prof. Ing. Peter Plavčan, CSc, Ministerstvo školstva, vedy, výskumu a športu SR – sekcia vysokých škôl,  Stromová 1, 813 30 Bratislava, generálny riaditeľ sekcie, Aj
2.  Zahraničná pracovná cesta:
Cyprus, Nikózia, 21. 10. – 23. 10. 2012, Ministerstvo školstva, Cyprus, zasadnutie generálnych riaditeľov pre vysoké školy členských štátov Európskej únie 
3.  Rámcový program pobytu:
21. 10. 2012 – cesta na rokovanie,
22. 10. 2012 - rokovanie, 
23. 10. 2012 – cesta späť
4.  Stručný priebeh rokovaní, resp.  študijného pobytu:
Priebeh rokovania sa uskutočnil podľa programu. 
Počas rokovania bolo prednesených viacero príspevkov hodnotiacich súčasný vývin v Európskej únii a vo svete v kontexte rozvoja vysokého školstva a požiadaviek naň kladených v súčasnej spoločenskej a ekonomickej situácii v Európskej únii. Z týchto príspevkov možno zhrnúť tieto tézy: V súčasnom období ekonomickej krízy musí sektor vysokého školstva účinne reagovať na jej prejavy, a to osobitne na rast nezamestnanosti mládeže. Vzdelávanie v oboch sektoroch odborného vzdelávania prednostne pripravujúceho na výkon povolania a akademického vzdelávania sa musia účinne prepojiť tak, aby zo vzdelávacej sústavy vychádzali mladí ľudia teoreticky, ale aj prakticky pripravení do spoločenskej praxe na výkon konkrétneho povolania. Ako základné zásady nového prístupu k odbornej príprave boli označené vzdelávanie orientované na študenta, definovanie vzdelávacích výstupov tak, aby vyjadrovali diverzifikované potreby trhu práce. 
Bola vyjadrená požiadavka na uskutočňovanie inovatívneho vzdelávania založeného na praktickom poznávaní v priebehu výučby využívajúceho metódy založené dialógu, prípadových štúdiách a a ďalších moderných metódach spájajúcich teoretické poznanie s príkladmi z praxe. V nadväznosti na inovatívne vzdelávanie bol potvrdený aj význam celoživotného vzdelávania a ďalšieho vzdelávania, ktoré umožňuje zvyšovanie a pretváranie kvalifikácie podľa požiadaviek trhu práce. Nevyhnutnou podmienkou na zabezpečenie tohto prístupu je excelencia vo vzdelávaní, aby aj vzdelávacie inštitúcie ešte intenzívnejšie spolupracovali so zamestnávateľským sektorom a poskytovali vzdelávanie na základe najnovších poznatkov vedy a techniky. 
Predstaviteľ Európskej komisie zdôraznil význam agendy 202, osobitne jej riadenia a implementácie tak, aby sa dosiahli schválené ciele agendy. Zdôraznil význam príkladov dobrej praxe a ich diseminácie v ostatných členských štátoch a privítal aj organizáciu a program tohto stretnutia. 
Na rokovaní boli osobitne zdôraznená príprava pre trh práce, čo si vyžaduje prispôsobenie obsahu vzdelávania požiadavkám zamestnávateľov, rozvoj kritického myslenia u študentov, aby boli v rýchlo meniacich sa podmienkach flexibilný v rozhodovaní a pri uplatnení nadobudnutých vedomostí a zručností a zodpovednosť vysokých škôl pred verejnosťou, že ich absolventi sa uplatnia na diverzifikovanom trhu práce.

Na rokovaní bola pripomienkovaná nikozijská deklarácia, ktorá podporuje otvorenú cestu medzi profesijným a akademickým vzdelávaním, prestupnosť medzi týmito druhmi vzdelávania a transformácia obsahu vzdelávania tak, aby jeho praktická zložka umožňovala čo najlepšie uplatnenie sa absolventov na trhu práce.

 5.  Odporúčané závery:
Dokumenty prerokované na stretnutí generálnych riaditeľov pre vysoké školy v členských štátoch Európskej únie budú využité ako podklad na rozpracovanie ďalšej stratégie rozvoja vysokého školstva v Slovenskej republike do roku 2020. Významné sú aj smerovania jednotlivých národných politík členských štátov na prepojenie vysokoškolského vzdelávania a trhu práce a podporu priepustnosti medzi vysokoškolským vzdelávaním a prípravou na povolanie v rozličných formách odborného vzdelávania v prakticky orientovanom vzdelávaní. Trend podpory profesijnej prípravy vo vysokoškolskom vzdelávaní patrí aj medzi zásadné body súčasnej pripravovanej zmeny v sústave vysokoškolského vzdelávania v duchu požiadaviek trhu práce a na základe odporúčaní bolonského procesu. 
6.   Prehľad prinesenej dokumentácie a miesto jej uloženia
Dokumentácia je uložená na sekcii vysokých škôl.
7.   Osobitne vyhodnotený očakávaný prínos ZPC
Cesta splnila svoj účel.
8.    Spôsob zverejnenia výsledkov ZPC, prenos získaných informácií
Ministerstvo školstva, vedy, výskumu a športu SR uplatní prinesené dokumenty v pripravovanej koncepcii ďalšieho rozvoja vysokého školstva v Slovenskej republike a následne aj v nadväzujúcich nových právnych predpisov v tejto oblasti. 

Správu vypracoval: Peter Plavčan
Dátum: 2. 10. 2012
Správu schválil: p. Ivan Stankovský